Etelä-Karjalan hyvinvointialue valittaa valtiovarainministeriön rahoituspäätöksestä

Etelä-Karjalan hyvinvointialue aikoo valittaa valtiovarainministeriön tätä vuotta koskevasta rahoituspäätöksestä.

-Olemme tyytymättömiä päätökseen. Rahoituspäätöksen virheellisyyteen ovat vaikuttaneet useat virheet, joiden vuoksi päätöstä tulee oikaista, strategia- ja hallintojohtaja Kaisa Heino sanoo.

Rahoituspäätös perustuu tietopohjaan, jonka virheellisyys ja epäluotettavuus on ollut valtioneuvoston tiedossa jo päätöstä tehtäessä. Diagnoosikirjaamisten erot, yksityisen sektorin tietojen sisällyttäminen ja puutteellinen tiedonkeruu ovat vääristäneet palvelutarvetta kuvaavia tekijöitä ja johtaneet alueiden väliseen perusteettomaan eriarvoisuuteen.

-Ekhva on jäänyt näiden virheiden vuoksi ilman sen palvelutarpeeseen perustuvaa rahoitusta, vaikka mallin kriittiset puutteet on todettu myös rahoituslain uudistusesityksessä, hyvinvointialuejohtaja Sally Leskinen toteaa.

Lopullisen päätöksen oikaisuvaatimuksen lähettämisestä tekee aluehallitus ensi maanantaina. Katso tästä päätösesitys perusteluineen.

Samassa kokouksessa aluehallituksen käsiteltävänä on myös lausunto uuteen rahoituslakiesitykseen.

-Tämäkin esitys tulisi vain jatkamaan nykyisen rahoitusmallin mukaista kestämätöntä alueiden eriytymistä eikä korjaisi itse ongelmaa, Heino toteaa.

Myös useita muita hyvinvointialueita on tekemässä oikeudellisesti vastaavaa oikaisuvaatimusta.

Lisätietoja:

Kaisa Heino, strategia- ja hallintojohtaja, p. 040 627 5521,  kaisa.heino@ekhva.fi

Sally Leskinen, hyvinvointialuejohtaja,  p. 0400 497  418,  sally.leskinen@ekhva.fi